**ОТЧЕТ**

**ОТНОСНО: Дейността на Инспекторат на Министерството на външните работи през 2022 г.**

Инспекторат на Министерството на външните работи (МВнР) през 2022 г. осъществяваше своята дейност в изпълнение на утвърдения годишен план, както и на всички други задачи, възложени от министъра на външните работи и свързани с упражняването на специализиран и общ контрол върху дейността на Централното управление (ЦУ) на МВнР и на задграничните представителства (ЗП) на Република България.

Инспекторат на МВнР изпълняваше своите функции в съответствие със Закона за дипломатическата служба, Закона за администрацията, Административно процесуалния кодекс, Устройствения правилник на МВнР, Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, Вътрешните правила за дейността на Инспектората на МВнР, Вътрешни правила за прилагане на Закона за противодействие на корупцията и за отнемане на незаконно придобитото имущество и на Наредбата за организацията, реда за извършване на проверки на декларациите и установяване на конфликт на интереси в системата на МВнР.

Основни цели в дейността на Инспектората на МВнР през 2022 г. бяха:

1. Предотвратяване и отстраняване на нарушения при функционирането на администрацията;
2. Независима и обективна оценка на дейността на администрацията;
3. Постигане на по-висока ефективност на дейността на администрацията, чрез формулиране на предложения/мерки за подобряване работата и отстраняване на констатираните слабости и нарушения;
4. Постигане на законосъобразно и правилно функциониране на администрацията чрез отстраняване на констатираните слабости и нарушения, въз основа на предложени мерки и препоръки;
5. Въвеждане на адекватни механизми за осъществяване на контрол и извършване на проверки по Закона за противодействие на корупцията и за отнемане на незаконно придобитото имущество;
6. Постигане на по-висока степен на полезно действие в работата на администрацията на МВнР и второстепенните разпоредители с бюджет чрез подобряване качеството на административното обслужване;
7. Осигуряване на адекватни механизми за превенция, противодействие и разкриване на корупционни прояви, измами и нередности в администрацията на министерството и второстепенните разпоредители към Министъра на външните работи;
8. Укрепване на административния капацитет и повишаване на професионалната квалификация на служителите в звеното, както и подобряване взаимодействието с други органи, организации и звена.

За постигане на поставените пред Инспекторат цели, през 2022 г. бяха извършени **13 планови проверки** (12 планови проверки във второстепенните разпоредители с бюджет към министъра на външните работи и една проверка по реда на ЗПКОНПИ)**, 8 извънпланови проверки** и бяхаразгледани **47 сигнала** по реда на Глава осма от Административно процесуалния кодекс (АПК).

В утвърдения от министъра на външните работи План за дейността на Инспекторат на МВнР през 2022 г. бяха включени **13 планови проверки**, в това число **12 проверки на второстепенни разпоредители с бюджет** (Посолствата на Република България в Тбилиси, Рим, Ватикана, Хага, Исламабад, Виена, Мексико Сити, Загреб и Лондон, Генералните консулства в Милано и Барселона и Постоянното представителство във Виена). Съгласно изискванията на ЗПКОНПИ беше извършена и проверка за спазване на срока за подаване на годишни декларации по реда на чл. 35, ал. 1, т. 2 от ЗПКОНПИ.

През 2022 г. бяха извършени **8 извънпланови тематични проверки**, в това число:

1. В изпълнение на заповед № 95-00-78/28.01.2022 г. на министъра на външните работи бе извършена извънпланова тематична проверка по постъпил сигнал от адв. Д. Димитров. При проверката изложените в сигнала твърдения не се потвърдиха като същевременно бе констатирано, че макар и формално сигналът да не е анонимен (има посочен адрес и подател), на посочения адрес не живее лице с подобни имена, а в Регистъра на българската адвокатура, липсва адвокат с посочените имена и адрес. В тази връзка е направена препоръка за изменение на Устройствения правилник на МВнР и за въвеждане на по стриктни критерии за идентификация на подателите на сигнали. Част от направените препоръки са отразени в Устройствения правилник на МВнР (бр. 36 от 13.05.2022 г., в сила от 13.05.2022 г., бр. 38 от 20.05.2022 г.).

2. В изпълнение на заповед № 95-00-153/10.03.2022 г. на министъра на външните работи бе извършена извънпланова тематична проверка с участие на служители от дирекция „Вътрешен одит“ за изясняване на фактите и обстоятелствата, представени по докладна записка и писмо № КОА-33-00-2/02.03.2022 г. на директора на дирекция „Консулски отношения“. В хода на проверката е констатирано, че „програмният продукт, с който работи сектор „Заверки и легализации“ и счетоводната програма на МВнР са на различни фирми, предвид спецификата на използваните софтуери и не са свързани помежду си. Няма служител с вменени контролни функции, който да осъществява текущ контрол върху броя постъпили документи, дължими такси за тях и постъпили по сметката на МВнР суми по дължимите такси.“

На това основание е дадена препоръка за изработване на допълнителна функционалност на програмния продукт, с който се работи в сектор „Заверки и легализации“, позволяваща извършване на справки за брой постъпили документи за извършване на административна услуга, брой обработени документи, дължима сума по брой и вид постъпили/обработени документи, постъпили суми по банковата сметка на МВнР, като компетентните дирекции разгледат и възможността за свързване на счетоводната програма на МВнР с програмния продукт, с който работи сектор „Заверки и легализации“, от гледна точка ефективен обмен на информация и на мрежовата и информационна сигурност на МВнР.

3. В изпълнение на заповед № 95-00-234/20.04.2022 г. на министъра на външните работи бе извършена извънпланова тематична проверка по постъпил сигнал относно неправомерно напускане на страната на дългосрочно командироване от страна на г-жа Виолета Иванова, изпълняваща функциите на завеждащ „Финансово-административната служба“ на ДП-Рияд, Кралство Саудитска Арабия. В хода на проверката твърденията изнесени в сигнала се потвърдиха в резултат на което, по предложение на Инспекторат е образувано дисциплинарно производство срещу г-жа Иванова, като й е наложено дисциплинарно наказание – „уволнение“.

4. В изпълнение на заповед № 95-00-261/10.05.2022 г. на министъра на външните работи бе извършена извънпланова тематична проверка по постъпил сигнал за нерегламентиран внос на голямо количество алкохол на името на ДП – Рияд. На място беше изпратена работна група с участието на служител от инспекторат и представител от дирекция ФУС, която да изясни обективните фактите и обстоятелствата. След завръщане на работната група беше изготвен доклад, одобрен от министъра на външните работи, като по случая бяха сезирани органите на Прокуратурата и ДАНС.

5. В изпълнение на заповед № 95-00-295/26.05.2022 г. на министъра на външните работи бе извършена извънпланова тематична проверка на дейностите, свързани със завеждането, обработката, архивирането и унищожаването на документи и актуализиране на номенклатурите на делата в Централно управление и в задграничните представителства. В ходя на проверката бяха констатирани множество противоречия във вътрешноведомствените актове регулиращи посочените дейности. В тази връзка и предвид констатираните трайни проблеми в дейността по архивиране на документите от дирекциите със самостоятелни деловодства, бе поискана методическа помощ от Държавна агенция „Архиви“.

6. В изпълнение на заповед № 95-00-403/25.07.2022 г. на министъра на външните работи бе извършена извънпланова тематична проверка на дейността на Националния визов център във връзка с докладна записка № И-68-03/20.07.2022 г. от началника на политическия кабинет. За резултатите от проверката е изготвен доклад одобрен от министъра на външните работи. В доклада са дадени конкретни препоръки към дирекция „Консулски отношения“ в това число за ротация на визовите референти с цел ограничаване на възможни корупционни практики, за назначаване на служител, който да отговаря на телефона за граждани и да поеме дейността по подготовка за работа с НВИС на служителите определени за изпълнение функциите на консулски длъжностни лица в ЗП. Направено е и предложение за промяна в нормативната уредба с цел предоставяне на възможност на служителите в отдел „Административно обслужване на гражданите“, дирекция КО да използват НВИС.

7. В изпълнение на заповед № ЧР-95-00-399/02.08.2022 г. на министъра на външните работи бе извършена извънпланова комплексна проверка на дейността на ДП – Бейрут, Ливан. Предвид направените в хода на проверката констатации са дадени препоръки за проверка на представителството от дирекция „Вътрешен одит“. Отново е препоръчано и изготвянето на писмена процедура за съгласуване на Вътрешните правила на задграничните представителства, подобно на тази съществуваща по отношение на годишните планове и отчети на мисиите.

8. В изпълнение на заповед № 95-00-80/10.02.2020 г. изменена със заповед № 95-00-519/14.09.2021 г. на министъра на външните работи бе извършена извънпланова тематична проверка за спазване срока на подаване на встъпителни декларации по чл. 35, ал. 1, т. 1 и 2 от ЗПКОНПИ от назначените в МВнР служители. В резултат на извършената проверка са съставени 8 акта за установяване на административно нарушение като от образуваните административно -наказателни преписки 7 са прекратени на основание чл. 54, ал. 1, т. 8 от ЗАНН (поради влязло в сила предупреждение по чл. 28 от ЗАНН за „маловажност“), а една е прекратена на основание чл. 54, ал. 1, т. 1 от ЗАНН (поради това, че деянието посочено в акта не е извършено).

През 2022 г. в Инспекторат са постъпили 47 /четиресет и седем/ сигнала по реда на Глава осма от АПК, като голяма част от тях са във връзка с обслужването в консулските служби към ЗП (приблизително 50 %).

Сигналите се разпределят по видове, както следва: за нередности в консулското обслужване – 20 бр.; за корупция и корупционно поведение – 3 бр.; за неправомерно поведение на служители на администрация – 20 бр.; сигнали, които не са от компетентността на Инспекторат – 4 бр.

По 4 от получените сигнали са извършени извънпланови тематични проверки, като по всички сигнали са извършени предварителни проучвания и по 36 са изготвени и изпратени отговори до жалбоподателите съгласно чл. 38, ал. 1 от Вътрешните правила за дейността на Инспекторат на МВнР, а 1 сигнал е препратен към компетентните органи и структури.

През 2022 г. Инспекторат продължи да изготвя експертни становища по конкретни казуси в процеса на изготвяне на предложения за управленски решения.

В рамките на извършените през 2022 г. проверки, Инспекторат е направил над множество предложения за отстраняване на недостатъци във функционирането на МВнР и за подобряване дейността на Дипломатическата служба.

Инспекторат полага усилия за подобряване координацията между отделните административни структури в МВнР, като този приоритет е заложен в годишния и в стратегическия планове за дейността на Инспектората на МВнР.

Инспекторат на МВнР